Ichki ishlar organlarining tergov bo‘linmalari xodimlari tomonidan jinoyatlarni tergov qilish hamda fosh etish samaradorligini yanada oshirish to‘g‘risida

O‘zbekiston Respublikasi Prezidentining “Ichki ishlar organlarining jinoyatlarni tergov qilish sohasidagi faoliyatini tubdan takomillashtirish chora-tadbirlari to‘g‘risida” 2017-yil 18-apreldagi PQ-2898-son qaroriga muvofiq Vazirlar Mahkamasi qaror qiladi:
 1. Quyidagilar:
 Ichki ishlar organlarining tergov bo‘linmalari xodimlariga qo‘shimcha ustamalar to‘lanadigan maxsus malaka darajasini berish tartibi to‘g‘risidagi nizom 1-ilovaga muvofiq;
 Og‘ir va o‘ta og‘ir jinoyatlarni namunali fosh etganlik va tergov qilganlik uchun pul mukofotlari bilan taqdirlash tartibi to‘g‘risidagi nizom 2-ilovaga muvofiq tasdiqlansin.
 2. Mazkur qarorning bajarilishini nazorat qilish O‘zbekiston Respublikasi ichki ishlar vaziri P.R. Bobojonov zimmasiga yuklansin.
 1. Ushbu Nizom ichki ishlar organlarining tergov bo‘linmalari xodimlariga qo‘shimcha ustamalar to‘lanadigan maxsus malaka darajasini (keyingi o‘rinlarda maxsus malaka darajasi deb ataladi) berishning asosiy maqsadi va prinsiplari, maxsus malaka darajasini belgilash mezonlari va uni berish (bekor qilish) tartibini belgilaydi.
 2. O‘zbekiston Respublikasi Prezidentining “Ichki ishlar organlarining jinoyatlarni tergov qilish sohasidagi faoliyatini tubdan takomillashtirish chora-tadbirlari to‘g‘risida” 2017-yil 18-apreldagi PQ–2898-son qaroriga muvofiq ichki ishlar organlarining tergov bo‘linmalari tizimiga Tergov departamenti, O‘zbekiston Respublikasi Ichki ishlar vazirligining Transportda xavfsizlikni ta’minlash bosh boshqarmasi tergov faoliyatini muvofiqlashtirish bo‘limi, Qoraqalpog‘iston Respublikasi Ichki ishlar vazirligi, Toshkent shahar ichki ishlar bosh boshqarmasi, viloyatlar ichki ishlar boshqarmalari huzuridagi tergov boshqarmalari, tumanlar (shaharlar) ichki ishlar boshqarmalari (bo‘limlari), shuningdek transportda xavfsizlikni ta’minlash boshqarmalari (bo‘limlari) tergov bo‘limlari (bo‘linmalari, guruhlari) kiradi.
 3. Quyidagilar ichki ishlar organlarining tergov bo‘linmalari xodimlari (keyingi o‘rinlarda xodimlar deb ataladi) hisoblanadi:
 tergov bo‘linmalari boshliqlari va ularning o‘rinbosarlari;
 surishtiruvchilar;
 tergovchilar;
 surishtiruv ishlarini muvofiqlashtirish va nazorat qilish bo‘linmalari xodimlari;
 tergov faoliyatini tashkillashtirish bo‘linmalari xodimlari;
 axborot-tahlil bo‘linmalari xodimlari;
 kadrlar bo‘linmalari xodimlari.
 4. Mazkur Nizomda quyidagi asosiy tushunchalar qo‘llaniladi:
 maxsus malaka darajasi — xodimning tergovga qadar tekshiruv, surishtiruv va tergov ishlarini yuritish, huquqbuzarliklar profilaktikasi va jinoyatchilikka qarshi kurashish, shuningdek o‘z faoliyatiga oid boshqa vazifalarni bajarish jarayonida erishgan natijalari asosida har yil yakunlari bo‘yicha baholash mezonlariga muvofiq unga qo‘shimcha ustama to‘lash maqsadida beriladigan malaka darajasi;
 baholash mezonlari — xodim tomonidan tergovga qadar tekshiruv, surishtiruv va tergov ishlarining yuritilishi, huquqbuzarliklar profilaktikasi va jinoyatchilikka qarshi kurashish, shuningdek o‘z faoliyatiga oid boshqa vazifalarni bajarishning sifati va hajmini belgilovchi ko‘rsatkich.
 5. Quyidagilar maxsus malaka darajasi berilishining asosiy maqsadi hisoblanadi:
 xodimlarning jinoyatlarni o‘z vaqtida fosh etish, qonuniy, adolatli va xolis tergov qilishdagi rolini yanada oshirish;
 xodimlar o‘rtasida sog‘lom raqobat muhitini shakllantirish va tergov qilishning ilg‘or tajribasini ommalashtirish;
 xodimlarni o‘z kasbiy mahoratini maqsadli va muntazam ravishda oshirib borishga yo‘naltirish;
 xodimlarni huquqbuzarliklar profilaktikasi va jinoyatchilikka qarshi kurashishga qo‘shayotgan hissasi uchun munosib rag‘batlantirish.
 6. Xodimlarga maxsus malaka darajasini berish qonuniylik, adolatlilik, xolislik, oshkoralik va beg‘arazlik prinsiplari asosida amalga oshiriladi.
 7. Xodimlarning maxsus malaka darajasi ushbu Nizomga 1 — 8-ilovalarda ko‘rsatilgan mezonlar asosida 100 balli baholash tizimi bo‘yicha belgilanadi.
 Ushbu Nizomga 1 — 4-ilovalarda ko‘rsatilgan mezonlar asosida umumiy ball ijobiy ko‘rsatkichlar yig‘indisi bo‘yicha to‘plangan ballarni salbiy ko‘rsatkichlar yig‘indisi bo‘yicha to‘plangan ballardan ayirish orqali hisoblanadi
 Ushbu Nizomga 5-ilovada ko‘rsatilgan mezonlar asosida umumiy ball salbiy ko‘rsatkichlar yig‘indisi bo‘yicha to‘plangan jami ballni 100 dan ayirib, qoldiqda qolgan ballga ijobiy ko‘rsatkichlar yig‘indisi bo‘yicha to‘plangan ballni qo‘shish orqali hisoblanadi.
 Ushbu Nizomga 6 — 8-ilovalarda ko‘rsatilgan mezonlar asosida ballarni hisoblashda to‘plangan ballarning yig‘indisidan kelib chiqiladi.
 8. Maxsus malaka darajasi quyidagi to‘plangan ballar asosida beriladi:
 3-maxsus malaka darajasi — 56 balldan 70 ballgacha;
 2-maxsus malaka darajasi — 71 balldan 85 ballgacha;
 1-maxsus malaka darajasi — 86 balldan 100 ballgacha.
 9. O‘zbekiston Respublikasi Ichki ishlar vazirligi huzuridagi Tergov departamenti boshlig‘ining maxsus malaka darajasi Tergov departamentining jinoyatlarni tergov qilish boshqarmasi, Qoraqalpog‘iston Respublikasi Ichki ishlar vazirligi, Toshkent shahar ichki ishlar bosh boshqarmasi, viloyatlar ichki ishlar boshqarmalari huzuridagi tergov boshqarmalari boshliqlarining to‘plagan ballari yig‘indisini ushbu boshqarmalar boshliqlarining umumiy soniga bo‘lish orqali belgilanadi.
 10. O‘zbekiston Respublikasi Ichki ishlar vazirligi huzuridagi Tergov departamenti, Qoraqalpog‘iston Respublikasi Ichki ishlar vazirligi, Toshkent shahar ichki ishlar bosh boshqarmasi, viloyatlar ichki ishlar boshqarmalari huzuridagi tergov boshqarmalari boshliqlarining birinchi o‘rinbosarlari, surishtiruv ishlarini muvofiqlashtirish va nazorat qilish bo‘limi (bo‘linmalari, guruhlari), tergov faoliyatini tashkillashtirish boshqarmasi (bo‘limlari) va ularning bo‘limlari (bo‘linmalari) boshliqlarining maxsus malaka darajasi tegishli ravishda ularning qo‘l ostidagi xodimlar tomonidan to‘plangan ballar yig‘indisini ushbu xodimlarning umumiy soniga bo‘lish orqali belgilanadi.
 11. Maxsus malaka darajasi O‘zbekiston Respublikasi Ichki ishlar vazirligi, Qoraqalpog‘iston Respublikasi Ichki ishlar vazirligi, Toshkent shahar ichki ishlar bosh boshqarmasi va viloyatlar ichki ishlar boshqarmalari huzurida tuziladigan Maxsus malaka darajasini berish bo‘yicha doimiy komissiya (keyingi o‘rinlarda doimiy komissiya deb ataladi) qarori asosida ushbu Nizomga muvofiq beriladi.
 12. Doimiy komissiyalarning tarkibi, faoliyat yuritish tartibi, raisi va a’zolarining huquq hamda majburiyatlari O‘zbekiston Respublikasi Ichki ishlar vaziri tomonidan belgilanadi.
 O‘zbekiston Respublikasi Ichki ishlar vaziri, Qoraqalpog‘iston Respublikasi Ichki ishlar vaziri, Toshkent shahar ichki ishlar bosh boshqarmasi, viloyatlar ichki ishlar boshqarmalari boshliqlari tegishli doimiy komissiyalarning raisi hisoblanadi.
 Doimiy komissiya raisi va a’zolari mazkur komissiya qarorining qonuniyligi, adolatliligi va xolisligi uchun mas’ul hisoblanadi.
 13. Ichki ishlar organlarining tergov bo‘linmalari xodimlariga maxsus malaka darajasini berish ushbu Nizomga 9-ilovada keltirilgan sxemaga muvofiq amalga oshiriladi.
 14. Tergov bo‘linmalariga ishga qabul qilingan (lavozimga tayinlangan) xodimlarga maxsus malaka darajasi ishga qabul qilingan (lavozimga tayinlangan) davridan qat’i nazar, keyingi hisobot yilida to‘plagan ballari asosida yil yakuni bo‘yicha beriladi.
 15. Maxsus malaka darajasi uchun qo‘shimcha ustamalar tergov bo‘linmalari xodimlariga doimiy komissiya qaroriga muvofiq tegishli ravishda O‘zbekiston Respublikasi Ichki ishlar vaziri, Qoraqalpog‘iston Respublikasi Ichki ishlar vaziri, Toshkent shahar ichki ishlar bosh boshqarmasi, viloyatlar ichki ishlar boshqarmalari boshliqlarining buyruqlari asosida to‘lanadi.
 16. Qo‘shimcha ustamalar maxsus malaka darajasiga ega bo‘lgan xodimlarga O‘zbekiston Respublikasi Ichki ishlar vazirining buyrug‘i asosida beriladigan malaka toifasidan qat’i nazar, yil davomida har oylik maoshiga qo‘shib to‘lanadi.
 17. Maxsus malaka darajasi uchun to‘lov miqdorlari quyidagicha belgilanadi:
 3-maxsus malaka darajasi — mehnatga haq to‘lash eng kam miqdorining 1,56 baravari miqdorida;
 2-maxsus malaka darajasi — mehnatga haq to‘lash eng kam miqdorining 1,91 baravari miqdorida;
 1-maxsus malaka darajasi — mehnatga haq to‘lash eng kam miqdorining 2,21 baravari miqdorida.
 18. Ichki ishlar organlarining tergov bo‘linmalari xodimlariga maxsus malaka darajasi bo‘yicha beriladigan qo‘shimcha ustamalar O‘zbekiston Respublikasi Davlat budjeti mablag‘lari hisobidan amalga oshiriladi.
 19. Ushbu Nizomga 1 — 8-ilovalarda ko‘rsatilgan maxsus malaka darajasini belgilash mezonlari asosida har bir xodimning faoliyatini baholash tergov bo‘linmalari boshliqlari tomonidan amalga oshiriladi. 
 20. Maxsus malaka darajasiga ega xodimlarning hisobi O‘zbekiston Respublikasi Ichki ishlar vazirligi huzuridagi Tergov departamenti, Qoraqalpog‘iston Respublikasi Ichki ishlar vazirligi, Toshkent shahar ichki ishlar bosh boshqarmasi va viloyatlar ichki ishlar boshqarmalari huzuridagi tergov boshqarmalari tomonidan yuritiladi.
 21. Xodimga berilgan maxsus malaka darajasi uchun qo‘shimcha ustama to‘lash quyidagi holatlarda bekor qilinadi: 
 bola ikki va uch yoshga to‘lgunga qadar parvarishlash uchun ta’tilga chiqqanda;
 ichki ishlar organlarining boshqa sohaviy xizmatiga o‘tkazilganda; 
 O‘zbekiston Respublikasi Ichki ishlar vazirligi kadrlarining amaldagi zaxirasiga kiritilganda;
 ichki ishlar organlaridan bo‘shatilganda.
 22. Maxsus malaka darajasini berish hamda uni bekor qilish jarayonida kelib chiqqan nizolar qonun hujjatlarida belgilangan tartibda hal etiladi.
 23. Mazkur Nizomning talablari buzilishida aybdor bo‘lgan shaxslar qonun hujjatlarida belgilangan tartibda javob beradilar.
 1. Ushbu Nizom ichki ishlar organlarining tergov bo‘linmalari tergovchilari tomonidan og‘ir va o‘ta og‘ir jinoyatlarni namunali fosh etganlik va tergov qilganlik uchun pul mukofotlari bilan taqdirlashning asosiy maqsadi va prinsiplari hamda taqdirlash tartibini belgilaydi.
 2. Quyidagilar og‘ir va o‘ta og‘ir jinoyatlarni namunali fosh etganlik va tergov qilganlik uchun pul mukofotlari bilan taqdirlashning asosiy maqsadi hisoblanadi: 
 fosh etilmagan og‘ir va o‘ta og‘ir jinoyatlarni tergov yo‘li bilan o‘z vaqtida va sifatli fosh etilishini ta’minlash;
 og‘ir va o‘ta og‘ir jinoyatlarning qonuniy, adolatli va xolisona tergov qilinishini ta’minlash;
 tergov qilishning zamonaviy taktika va metodikalarini amaliyotga joriy etish;
 tergovchilarni og‘ir va o‘ta og‘ir jinoyatlarni namunali fosh etganligi va tergov qilganligi uchun munosib rag‘batlantirish;
 tergovchilar o‘rtasida sog‘lom raqobat muhitini shakllantirish va tergov qilishning ilg‘or usullarini ommalashtirish.
 3. Og‘ir va o‘ta og‘ir jinoyatlarni namunali fosh etganlik va tergov qilganlik masalalari qonuniylik, adolatlilik, xolislik, oshkoralik va beg‘arazlik prinsiplari asosida ko‘rib chiqiladi.
 4. Quyidagi talablardan biri mavjud bo‘lgan taqdirda og‘ir va o‘ta og‘ir jinoyatlar namunali fosh etilgan deb e’tirof etiladi:
 og‘ir va o‘ta og‘ir jinoyatlarni tergov qilishning muqaddam qo‘llanilmagan taktik usul va uslublarini qo‘llash orqali fosh etilishi hamda ushbu taktik usul va uslublar ommalashtirilishi;
 zamonaviy axborot-kommunikatsiya texnologiyalarini qo‘llagan holda hamda butunjahon Internet tarmog‘idan foydalanib, og‘ir va o‘ta og‘ir jinoyatlarni sodir etgan shaxslar doirasining aniqlanishi;
 boshqa huquqni muhofaza qiluvchi organlar hamda ichki ishlar organlarining sohaviy xizmatlari tomonidan fosh etilmagan og‘ir va o‘ta og‘ir jinoyatlarning tergov yo‘li bilan fosh etilishi;
 muqaddam fosh etilmasdan harakatdan to‘xtatilgan og‘ir va o‘ta og‘ir jinoyat ishlarining tergovchi tashabbusi bilan tiklanib, fosh etilishi;
 muqaddam fosh etilmagan og‘ir va o‘ta og‘ir jinoyatlarni sodir etgan noma’lum shaxslarning bevosita tergovchi tomonidan tergov yo‘li bilan aniqlanishi;
 tergov qilingan jinoyat ishi bilan bog‘liq bo‘lmagan boshqa og‘ir yoki o‘ta og‘ir jinoyatning bevosita tergovchi tomonidan aniqlanishi.
 5. Quyidagi talablarning barchasi mavjud bo‘lgan taqdirda og‘ir va o‘ta og‘ir jinoyatlar namunali tergov qilingan deb e’tirof etiladi:
 jinoyat oqibatida shaxs, jamiyat va davlatga yetkazilgan zararning to‘liq qoplanishi;
 jinoyat ishi yuzasidan qabul qilingan qarorlarning qonuniyligi va asoslanganligi;
 aybdor shaxslar doirasi to‘liq aniqlanishi va ularning harakatlari to‘g‘ri baholanishi;
 jinoyat ishi bo‘yicha isbotlanishi lozim bo‘lgan barcha holatlarning sinchkovlik bilan, har tomonlama, to‘la va xolisona tekshirib chiqilganligi.
 6. Og‘ir va o‘ta og‘ir jinoyatlarni namunali fosh etganlik va tergov qilganlik uchun xodimlarni pul mukofotlari bilan taqdirlash masalalari O‘zbekiston Respublikasi Ichki ishlar vazirligi, Qoraqalpog‘iston Respublikasi Ichki ishlar vazirligi, Toshkent shahar ichki ishlar bosh boshqarmasi va viloyatlar ichki ishlar boshqarmalari huzurida tuziladigan doimiy komissiyalar tomonidan ko‘rib chiqiladi.
 7. Doimiy komissiyalarning tarkibi, faoliyat yuritish tartibi, raisi va a’zolarining huquq hamda majburiyatlari O‘zbekiston Respublikasi Ichki ishlar vaziri tomonidan belgilanadi.
 O‘zbekiston Respublikasi Ichki ishlar vaziri, Qoraqalpog‘iston Respublikasi Ichki ishlar vaziri, Toshkent shahar ichki ishlar bosh boshqarmasi, viloyatlar ichki ishlar boshqarmalari boshliqlari tegishli doimiy komissiyalarning raisi hisoblanadi.
 Doimiy komissiya raisi va a’zolari mazkur komissiya qarorining qonuniyligi, adolatliligi va xolisligi uchun mas’ul hisoblanadi.
 8. Og‘ir va o‘ta og‘ir jinoyatlarni namunali fosh etganlik va tergov qilganlik uchun pul mukofotlari bilan taqdirlash tartibi ushbu Nizomga ilovada keltirilgan sxemaga muvofiq amalga oshiriladi.
 9. Doimiy komissiya qaroriga asosan og‘ir va o‘ta og‘ir jinoyatlarni namunali fosh etganlik va tergov qilganlik uchun O‘zbekiston Respublikasi Ichki ishlar vaziri, Qoraqalpog‘iston Respublikasi Ichki ishlar vaziri, Toshkent shahar ichki ishlar bosh boshqarmasi, viloyatlar ichki ishlar boshqarmalari boshliqlarining buyruqlari bilan quyidagi miqdorda bir martalik pul mukofoti beriladi:
 og‘ir va o‘ta og‘ir jinoyatlarni namunali tergov qilganlik uchun — mehnatga haq to‘lashning eng kam miqdorining 1,41 baravari miqdorida; 
 og‘ir jinoyatlarni namunali fosh etganlik uchun — mehnatga haq to‘lashning eng kam miqdorining 2,11 baravari miqdorida; 
 o‘ta og‘ir jinoyatlarni namunali fosh etganlik uchun — mehnatga haq to‘lashning eng kam miqdorining 2,81 baravari miqdorida. 
 10. Og‘ir va o‘ta og‘ir jinoyatlar ichki ishlar organlarining tergov bo‘linmalari tergovchilari tomonidan namunali fosh etilganligi va tergov qilinganligi uchun ularni pul mukofotlari bilan taqdirlash bilan bog‘liq xarajatlar O‘zbekiston Respublikasi Ichki ishlar vazirligining budjetdan tashqari mablag‘lari hisobidan amalga oshiriladi.
 11. Og‘ir va o‘ta og‘ir jinoyatlarni namunali fosh etganlik va tergov qilganlik uchun pul mukofotlarini belgilash jarayonida kelib chiqqan nizolar qonun hujjatlarida belgilangan tartibda hal etiladi.
 12. Mazkur Nizomning talablari buzilishida aybdor bo‘lgan shaxslar qonun hujjatlarida belgilangan tartibda javob beradilar.